ส่วนที่ 1

ข้อมูลสรุป (Executive Summary)

บริษัท พร็อพเพอร์ตี้ เพอร์เฟค จำกัด (มหาชน) (“บริษัท”)
ประกอบธุรกิจพัฒนาอสังหาริมทรัพย์ประเภทการพัฒนาที่ดินและก่อสร้างที่อยู่อาศัยในรูปแบบโครงการหมู่บ้านจัดสรรในเขตกรุงเทพมหานครและปริมณฑล
และในปี 2548 บริษัทได้พัฒนาสินค้าในรูปแบบของคอนโดมิเนียมแนวราบ( Low Rise
Condominium) สำหรับเป้าหมายกลุ่มลูกค้าใหม่
ที่มีความต้องการห้องชุดพักอาศัยในทำเลสะดวกใกล้ระบบขนส่งรถไฟฟ้า
สำหรับลักษณะการประกอบธุรกิจของบริษัท จะดำเนินการพัฒนาที่ดินและก่อสร้างที่อยู่อาศัย
โดยว่าจ้างผู้รับเหมา เพื่อก่อสร้างที่อยู่อาศัยตามแบบของบริษัท
และจัดส่งวิศวกรและสถาปนิกของบริษัทเข้าไปควบคุมและตรวจสอบการก่อสร้างบ้านให้เป็นไปตามมาตรฐานที่กำหนดไว้
โดยลักษณะโครงการของบริษัทสามารถแบ่งตามกลุ่มลูกค้าเป้าหมายได้ 4 ประเภท ได้แก่

1.  โครงการภายใต้ชื่อ “เพอร์เฟค พาร์ค“ ซึ่งเป็นโครงการที่เกิดขึ้นจากการรีแบรนด์ โครงการ
    “มณีรินทร์” เดิมของบริษัท โดยเป็นโครงการบ้านเดี่ยวระดับราคา 3 - 5 ล้านบาท

2.  โครงการภายใต้ชื่อ “เพอร์เฟค เพลส” เป็นบ้านเดี่ยวระดับราคา 4 - 7 ล้านบาท และ

3.  โครงการภายใต้ชื่อ “เพอร์เฟค มาสเตอร์พีซ” เป็นบ้านเดี่ยวระดับราคา 8 - 15 ล้านบาท

4.  โครงการภายใต้ชื่อ ”เมโทรพาร์ค” เป็นคอนโดมิเนียมแนวราบ (Low-Rise
    Condominium) ความสูง 8 ชั้น ในระดับราคา 0.9 – 2.5 ล้านบาท

ในอดีตที่ผ่านมา บริษัทมีการพัฒนาอสังหาริมทรัพย์ใน 3 โซนหลัก ได้แก่ รัตนาธิเบศร์, รังสิต
และรามคำแหง และใน ปี 2547 บริษัทได้เพิ่มทำเลใหม่อีกหนึ่งแห่งที่บริเวณ เลียบทางด่วน เอกมัย
– รามอินทรา โดยโครงการของบริษัททุกโครงการอยู่ภายใต้แนวคิด “บ้านคนเมือง”
ที่เน้นตอบสนองวิถีชีวิตของคนเมือง โดยเฉพาะอย่างยิ่ง ในเรื่องของทำเลที่ตั้งโครงการ
ซึ่งอยู่ใกล้โครงข่ายคมนาคมที่สำคัญและสามารถเดินทางสู่ศูนย์กลางธุรกิจได้รวดเร็ว
โดยปัจจุบันบริษัทและบริษัทย่อยมีโครงการบ้านเดี่ยวที่อยู่ระหว่างการเปิดขายทั้งสิ้น 17 โครงการ
มูลค่าโครงการคงเหลือรวม 13,935 ล้านบาท และโครงการคอนโดมิเนียมที่เปิดขายในไตรมาสที่
4 ของปี 2548 ในทำเลใหม่ บนถนนสาทรตัดใหม่ (กัลปพฤกษ์) อีก 1 โครงการ มูลค่าคงเหลือ
6,578 บาท นอกจากนี้บริษัทและบริษัทย่อยมีที่ดินรอการพัฒนาคงเหลือที่สามารถพัฒนาในอนาคตอีก
1,489.60 ไร่ มูลค่ารวม 4,824.32 ล้านบาท*

ภาพรวมของธุรกิจอสังหาริมทรัพย์ในรอบปี 2548
ยังเป็นไปในทิศทางของการปรับตัวอย่างต่อเนื่องจากปีก่อนหน้า
ปัจจัยเรื่องแนวโน้มของอัตราดอกเบี้ยที่ปรับตัวขึ้น
รวมถึงราคาน้ำมันทำให้ผู้ประกอบการและผู้ที่ต้องการที่อยู่อาศัยต้องใช้ความระมัดระวังในการตัดสินใจเป็นอย่างมาก

ผู้ประกอบหลายรายได้เร่งปรับศักยภาพทั้งด้านการบริหาร การจัดการ
รวมถึงการแสวงหาพันธมิตรต่างชาติ เพื่อการอยู่รอดของธุรกิจในระยะยาว
จะเห็นว่าผู้ประกอบการรายใหญ่หลายรายได้เปิดทางให้นักลงทุนจากฮ่องกงหรือนักพัฒนาอสังหาริมทรัพย์รายใหญ่จากประเทศสิงคโปร์
เข้ามาเป็นผู้ร่วมทุน โดยประโยชน์ของการร่วมทุนที่ผู้ประกอบการจะได้รับได้แก่
ความรู้และเทคโนโลยีใหม่ๆในการพัฒนาธุรกิจ รวมถึงความช่วยเหลือด้านเงินทุนในการขยายธุรกิจ
คาดว่าการร่วมทุนในธุรกิจอสังหาริมทรัพย์คงเป็นสิ่งที่หลีกเลี่ยงไม่ได้โดยเฉพาะผู้ประกอบการรายใหญ่ที่ต้องการอยู่รอดในธุรกิจ
อย่างมีศักยภาพ
เช่นเดียวกับที่ปรากฏให้เห็นมาแล้วในธุรกิจการธนาคารหลายแหล่งซึ่งได้มีการร่วมทุนกับนักลงทุนต่างประเทศเป็นจำนวนมาก

สำหรับผู้ที่ต้องการที่อยู่อาศัยได้มีการปรับตัวเช่นกัน
แม้ความต้องการจะยังมีอยู่อย่างต่อเนื่องแต่รูปแบบของที่อยู่อาศัยได้มีการเปลี่ยนไปจากเดิม
โดยความต้องการที่อยู่อาศัยในปัจจุบันจะเน้นที่ระดับราคาต่ำกว่า 3 ล้านบาท
และที่ตั้งโครงการต้องอยู่บริเวณใกล้แนวรถไฟฟ้าทั้งบนดินและใต้ดิน และต้องไม่ไกลจากตัวเมือง
เนื่องจากน้ำมันที่มีราคาสูงทำให้การมีที่อยู่อาศัยไกลเมืองมีค่าใช้จ่ายในการเข้ามาทำงานใกล้เคียงกับการเป็นเจ้าของคอนโดมิเนียมระดับราคาไม่เกิน
2 ล้านบาท ดังนั้นคาดว่าที่อยู่อาศัยในรูปแบบของคอนโดมิเนียม และ ทาวเฮาส์
ในเมืองและราคาไม่สูงมากนัก จะยังได้รับความนิยมจากผู้ที่ต้องการที่อยู่อาศัยต่อไปอีก
จนกว่าโครงข่ายสาธารณูปโภคขั้นพื้นฐานจะแล้วเสร็จสมบูรณ์

เพื่อรองรับความต้องการดังกล่าว ปลายปี 2548
บริษัทได้ปรับกลยุทธ์โดยการเปิดคอนโดมิเนียมแนวราบโครงการแรก
ทดแทนการทำที่อยู่อาศัยราคาแพงภายใต้ชื่อ โครงการ เมโทร พาร์ค
ซึ่งได้รับการตอบสนองจากผู้ที่ต้องการที่อยู่อาศัยเป็นอย่างดีและต่อเนื่อง และปลายปี 2549
บริษัทมีแผนงานในการเปิดโครงการในรูปแบบของ ทาวเฮาส์ ขึ้นอีก 1 โครงการ
บริเวณแนวรถไฟฟ้าทางไปสนามบินสุวรรณภูมิ (Air Port Rail Link)
นับเป็นการกลับมาของการสร้างทาวเฮาส์อีกครั้งหนึ่งหลังจากที่บริษัทเคยประสบความสำเร็จเป็นอย่างสูงในอดีตเมื่อ
5 ปีก่อน

สำหรับผลการดำเนินงานในรอบปีที่ผ่านมา บริษัทมียอดรับรู้รายได้ เท่ากับ 4,932 ล้านบาท
เติบโตจากปี 2547 ที่มียอดรับรู้รายได้ 4,126 ล้านบาท คิดเป็นอัตราการเติบโตร้อยละ 19.5
โดยมีโครงการบ้านเดี่ยวเปิดใหม่ทั้งสิ้นจำนวน 5 โครงการในปลายปี 2548 ทำให้บริษัท
มีสินค้าพร้อมขายตั้งแต่ต้นปี 2549 จากโครงการที่เปิดใหม่
โครงการดังกล่าวคาดว่าจะสามารถช่วยยอดขายบ้านเดี่ยวของบริษัทได้ทั้งปี
และบริษัทยังวางแผนที่จะเสริมโครงการบ้านเดี่ยวใหม่อีก 2 โครงการในช่วงปลายปีนี้

กลยุทธ์ทางการตลาดในปีนี้ บริษัทจะเน้นการกระจายทำเลที่ตั้งให้รอบกรุงเทพและปริมณฑล
โดยยึดติดกับสาธารณูปโภคขั้นพื้นฐานได้แก่ บริเวณสนามบินสุวรรณภูมิ บริเวณแนวรถไฟฟ้าบนดิน และ
ใต้ดิน ทางด่วน และแนวถนนตัดใหม่
นอกจากนี้ยังมีการกระจายผลิตภัณฑ์เพื่อให้มีการครอบคลุมผู้ที่ต้องการที่อยู่อาศัยในทุกกลุ่มตั้งแต่ระดับราคา
1 ล้านบาท ถึง 15 ล้านบาท

นอกจากนี้ยังจะเน้นการทำโครงการที่อยู่อาศัยภายใต้สโมสรขนาดใหญ่ที่มีทั้งทะเลสาบและสวน
ที่สามารถสร้างบรรยากาศแห่งความร่มรื่นในโครงการตามที่ได้รับรางวัลจากกระทรวงทรัพยากรและสิ่งแวดล้อม
สำหรับโครงการที่มีการรักษาสิ่งแวดล้อมดีเด่นจำนวน 2 โครงการ
โดยในปีนี้มีแผนงานที่จะก่อสร้างสโมสรขนาดใหญ่เพิ่มขึ้นอีก 5 แห่งเมื่อรวมกับที่เปิดให้บริการแล้ว 4
แห่ง
จะทำให้บริษัทจะมีสโมสรขนาดใหญ่เพื่อให้บริการลูกค้าที่ต้องการใช้เวลากับครอบครัวอย่างมีความสุข
จำนวนรวม 9 แห่งใน 9 โครงการ

*เป็นราคาประเมินทรัพย์สินที่มีอยู่ ณ วันที่ 31 ธันวาคม 2548 โดยบริษัทบรูค เรียลเอสเตส
รายงานประเมินลงวันที่

1 ก.พ.2549